Covid-19-statistieke: Byna kwart van alle toetse positiefIn hierdie stadium is byna ‘n kwart van alle Covid-19-toetse positief. (Foto: Michele Spatari/AFP) Talle Suid-Afrikaners, veral in Gauteng, wag om te hoor of pres. Cyril Ramaphosa strenger inperkingsmaatreëls gaan instel in ŉ poging om die derde vlaag Covid-19-infeksies te stuit. Teen Donderdagaand was daar egter geen aanduiding van wanneer en of die president die land sou toespreek nie. Intussen het die Nasionale Instituut vir Oordraagbare Siekte (Nios) gesê nog 16 078 nuwe gevalle van die koronavirus is bevestig. Dit bring die algehele getal infeksies op 1 877 143 te staan. Byna ŉ kwart (24,5%) van alle Covid-19-toetse wat in hierdie stadium gedoen word, is positief. Daar is tans 141 910 aktiewe gevalle van Covid-19 in Suid-Afrika en tot dusver het 1 675 827 mense van die virus herstel. Die meeste nuwe gevalle (59%) word steeds in Gauteng aangemeld. Maroela Media het vroeër berig David Makhura, Gautengse premier, het gister gevra dat “strenger, geteikende en gelokaliseerde” afsonderingsregulasies vir die volgende twee weke in die provinsie ingestel word. Prof. Bruce Mellado, lid van die premier se advieskomitee oor Covid-19, het boonop gewaarsku dat Gauteng nog nie die kruin van die derde infeksiegolf bereik het nie – gegewe die feit dat die getal nuwe bevestigde Covid-19-gevalle wat nou in die provinsie aangemeld word, meer is as die hoogste getal daaglikse gevalle tydens die eerste én tweede vlaag van infeksie. Volgens die Nios is nog 148 Covid-19-verwante sterftes ook landwyd bevestig. ŉ Bykomende 607 mense wat die virus opgedoen het, is in die voorafgaande 24 uur in hospitale opgeneem. Altesame 115 016 inentings is sedert die vorige verslag gedoen. Meer as 3,7 miljoen het reeds vir die regering se inentingsprogram geregistreer en net meer as 2,5 miljoen mense is tot dusver teen Covid-19 geïmmuniseer.